KZN-vrou deur Facebook-vriend besteelDie vrou gesels met beamptes van die Reaksie-eenheid Suid-Afrika (Rusa) (Foto: Rusa/Facebook) ŉ 29-jarige vrou wat 150 km van Port Shepstone na Verulam in KwaZulu-Natal gereis het om ŉ Facebook-vriend vir die derde keer te ontmoet, is by ŉ plaaslike kitskoswinkel deur die man besteel. Prem Balram, woordvoerder van die Reaksie-eenheid Suid-Afrika (Rusa), het gesê die vrou, ŉ nooddienswerker, het ŉ Rusa-voertuig Maandagoggend omstreeks 10:30 voorgekeer om hulp te vra ná die man, wat sy as haar kêrel beskou het, haar van haar besittings beroof het by die McDonalds-restaurant. “Die vrou het aan Rusa-beamptes gesê sy en die man is al sowat 14 maande lank vriende op Facebook. Hy het haar twee keer vantevore in Port Shepstone ontmoet en hulle het sedertdien via video-gesprekke in kontak gebly.” Sy het Maandagoggend van Port Shepstone na Verulam gery om die man in die McDonalds te ontmoet. “Die man het glo voorgestel dat hulle mekaar ontmoet sodat hulle ŉ perseel kan bespreek waarheen hulle kan verhuis om saam te bly,” het Balram bygevoeg. Die vrou sou ook ŉ verplasing kry van haar huidige werksplek tot ŉ mediese fasiliteit nader aan die nuwe huis. “Tydens die gesprek het die man daarop aangedring dat die vrou vir hul bestelling by McDonalds betaal en het onderneem om die volgende rekening te betaal. Ná hulle ŉ paar minute gesels het, het die man haar Samsung J7-selfoon, ŉ Calvin Klein-horlosie en beursie met haar bankkaart en ID-dokument gevat en daarmee gevlug.” Die horlosie was ŉ geskenk van haar ma vir haar 30ste verjaarsdag wat sy Dinsdag (1 Junie) vier. “Sy het verskeie foto’s van die man met beamptes gedeel en ŉ volledige beskrywing verskaf van die voertuig wat hom afgelaai het. Rusa-beamptes het na die man gaan soek, en hulle kon sy identiteit, blyplek en familielede identifiseer. Hy was egter nêrens te sien nie,” het Balram gesê. Die soektog is afgelas toe die vrou nie ŉ strafregtelike saak teen die man aanhangig wou maak nie.